Cesarhanmun/geonobi-data huggingface dataset:
地名: 礪山 (全羅道, 都護府)
年: 1728.0

○上御仁政門, 親鞫。 問韓世弘不服, 刑一次, 世弘供: "自前年有翼、弼顯、麟佐募軍, 沈維賢爲永川郡守時, 弼顯稱其年少解事。 臣聞其名盜賊, 外則陽城、振威、龍仁之間甚盛, 內則南泰徵知之。 思晟言: "人皆忙迫, 是可悶也" 思晟又以爲: "全羅道雖有盜, 不過壯士四五百, 陽城盜亦不過四五百, 虛踈莫甚, 此何以有爲? 思晟則欲待秋爲之, 術數如此。’ 云, 且言: ‘君則不可復來, 而褊裨將有往來之事, 可以相議。’ 褊裨則元再麟也。 思晟又言: ‘京中諸賊, 要我微服上來, 人事如此, 逆賊固無論, 雖竊盜, 亦不能爲。’ 臣以爲然矣。 有翼自初相親, 再昨年上京, 則有翼相臣之貌以爲, 福薄。 數日後更往, 則有翼以爲: ‘有一種怪惡之輩, 謀逆之事, 君可同事否?’ 臣答以事不但可怕, 吾心拙福薄, 何能辦大事?’ 有翼、弼顯、思晟及賊河, 爛熳相議。 京中則有翼主張, 其次思晟有計慮, 此二人爲魁, 泰徵則渠輩以爲庸劣, 有翼之外, 李河爲次。 閔觀孝在江外, 故相面而已, 不能數往來, 內應事, 有翼最緊。 二月二十五日間, 麟佐入京, 以爲君則庸劣, 吾則嶺南得同謀之人十餘, 鄭希亮等。’ 云, 而多人在座, 不言某某名姓。 十五日事, 臣往平安道, 故不能知。 內應事, 各人聚家僮, 泰徵有捕盜廳軍士, 河又傳弼顯之言曰: ‘弘化、敦化兩門開之最難, 若多積火藥, 以火箭射之, 門可自破。’ 有翼則言: ‘當聚軍於城內。’ 河則言: ‘當聚軍東小門外。’ 此則前年九月, 與有翼、河共議之言。 麟佐謂河曰: ‘君何以聚軍?’ 河云: ‘有五六十名, 其外如奴者, 五六十人中, 庶者亦五六十人, 合以計之, 當爲百五六十人。’ 蓋有大庄於礪山, 故軍丁多出於湖南。 再昨年臣在尙州, 聞臺啓, 以陰謀秘計, 將論十六七人, 臣居尙州纔一年餘, 弼顯亦來倡言曰: ‘韓世弘來, 故吾亦隨來。’ 世以臣爲弼顯主人, 十六七人, 臣及弼顯在其中, 其餘尹德裕、閔元楷、李河、李思晟、李有翼云。 故臣驚怕其言, 而臺啓不果發, 謀逆是實。" 處斬, 孥籍如法。
地名: 礪山 (全羅道, 都護府)
年: 1793.0

○湖南暗行御史鄭東榦復命, 進書啓, 上召見, 命吏、兵曹堂上, 登筵覆啓。 順天府使洪述祖, 以賑政治績, 爲一路最, 陞擬牧使。 興陽縣監李性重、龍潭縣令李勉輝, 俱以善治陞敍。 綾州牧使尹耆東、礪山府使金命益、全州判官趙翼鉉、任實縣監李潤瑞、樂安郡守洪采疇、南平縣監宋欽書、康津縣監成彦檝, 俱以不治, 勘罪有差。 先是, 道臣權&#x277D3;書長興府使元永胄殿最, 有間隙看書之目, 上以人非郤縠, 宜責浮文, 特置之下考。 至是, 御史言其賑政可尙, 上特命蕩滌檢擬, 以示弦韋。 別單曰: "羅州私奴判乭乘船出海, 渰死於草蘭島。 其妻崔聞訃, 往海島求屍, 終不得, 晝夜號哭, 常言待終祥溺死, 以從亡夫。 旣終祥, 崔具饌行祭, 謂以散飯, 出去浦邊, 久不還歸, 其子婦急往見之, 留屨浦岸, 溺死已久, 而貞心烈行, 誠甚卓然。" 禮曹覆奏, 請施給復之典, 從之。
地名: 長城 (全羅道, 都護府)
年: 1395.0

○吾郞哈
              水吾狄介等四人來。 三國之末, 平壤以北, 悉爲野人游獵之所。 高麗時, 徙南民以實之, 自義州至陽德, 徑築長城, 以固封疆。 然不安其居, 數爲畔亂, 至於用兵以討之。 義州土豪張氏, 不遵朝命, 南方之地, 倭寇肆暴, 東西數千里, 去海數百里, 屠燒城郭, 暴骨原野, 絶無人烟, 安邊以北, 多爲女眞所占, 國家政令不能及。 睿宗遣將深入, 克捷有功, 建置城邑, 然尋復失之, 覉縻而已。 上受命以後, 聲敎遠被, 西北之民, 安生樂業, 田野日闢, 生齒日繁。 義州
              張思吉願隷上麾下, 得與開國功臣之列, 自後張氏無復反側, 自義州至閭延沿江千里, 建邑置守, 以鴨綠江爲界。 島倭革面來朝, 復通商賈, 南道之民, 安心奠居, 戶口益增, 雞鳴狗吠相聞, 濱海之地, 斗絶之島, 墾田無遺, 不知兵革, 日用飮食而已。 東北一道, 本肇基之地也, 畏威懷德久矣。 野人酋長遠至, 移闌豆漫皆來服事, 常佩弓劍, 入衛潛邸, 昵侍左右, 東征西伐, 靡不從焉。 如女眞則斡朶里豆漫夾溫猛哥帖木兒、火兒阿豆漫古論阿哈出、托溫豆漫高卜兒閼、哈闌都達魯花赤奚灘訶郞哈、參散猛安古論豆闌帖木兒、移闌豆漫猛安甫亦莫兀兒住、海洋猛安括兒牙火失帖木兒、阿都哥猛安奧屯完者、實眼春猛安奚灘塔斯、甲州猛安雲剛括、洪肯猛安括兒牙兀難、海通猛安朱胡貴洞、禿魯兀猛安夾溫不花、幹合猛安奚灘薛列、兀兒忽里猛安夾溫赤兀里、阿沙猛安朱胡引答忽、紉出闊失猛安朱胡完者、吾籠所猛安暖禿古魯ㆍ奚灘孛牙、土門猛安古論孛里、阿木剌
              唐括奚灘古玉奴。 (兀郞哈)
                  〔兀良哈〕
                
              則土門
              括兒牙八兒速, 嫌眞兀狄哈則古州
              括兒牙乞木那、答比那、可兒答哥, 南突兀狄哈則速平江
              南突阿剌哈伯顔, 闊兒看兀狄哈則眼春
              括兒牙禿成改等是也。 上卽位, 量授萬戶千戶之職, 使李豆蘭招安女眞, 被髮之俗, 盡襲冠帶, 改禽獸之行, 習禮義之敎, 與國人相婚, 服役納賦, 無異於編戶。 且恥役於酋長, 皆願爲國民。 自孔州迤北, 至于甲山, 設邑置鎭, 以治民事, 以練士卒。 且建學校, 以訓經書, 文武之政, 於是畢擧, 延袤千里, 皆入版籍, 以豆滿江爲界。 江外殊俗, 至於具州, 聞風慕義, 或親來朝, 或遣子弟, 或委質隨侍, 或請受爵命, 或徙內地, 或進土物者, 接踵於道。 所畜之馬, 若産良駒, 皆不自有, 爭來獻之。 近江而居者, 有與國人爭訟, 則官辨其曲直, 或囚之或笞之, 莫敢有怨於邊將。 蒐狩之時, 皆願屬三軍, 射獸則納官, 犯律則受罰, 與國人無異。 後上幸東北面謁山陵, 江外野人爭先來見, 路遠不及者, 皆垂涕而返。 野人至今慕德, 每從邊將飮酒酣, 言及太祖時事, 必感泣不已。
地名: 長城 (全羅道, 都護府)
年: 1441.0

○上引見右承旨李承孫曰: "自古長城之築, 民雖勞瘁, 其利實多。 燕、趙之時, 雖未畢築, 民賴以安。 秦
              始皇惑讖記, 築長城而禦胡, 至二世亡天下, 然秦之亡, 非以長城也。 始皇急於禦胡, 督民遄築, 勞弊萬端, 其他結怨于民, 不爲不多。 始皇之時, 豈無長城之利乎? 大抵築城, 誠國家重役, 緩則告訖無期, 急則疾疫乃興。 在太祖朝, 修築都城, 民不樂趨, 斬二三人頭, 晝夜督役, 疫癘乃興。 今平安道築城之民, 勞弊已多, 疾疫亦興, 不爲則功虧一匱, 爲之則民力不足, 予甚憂之。 且沿邊各官無石堡者頗多, 長城未築, 而賊若突入, 則恐被侵掠, 若畢石堡, 而後始築長城, 則長城之役似緩, 恐大事不成。 如之何則可也? 昔新羅後裔遊多大浦, 娶妻生子, 今大內殿, 卽其後也。 以故在太宗朝, 對馬
              倭人入寇我境, 大內殿擧義問罪, 屠殺部落, 其追念本國交隣念先之義, 誠可嘉尙。 其後大內殿乞耕於百濟之境, 太宗欲許數頃, 大臣皆曰: ‘雖尺寸之地, 不可輕易與人’。 遂寢不許, 今日思之, 是萬世長策也。 今倭人請於本國孤草島釣魚以生, 議者皆曰: ‘孤草島, 我國之地, 而又近邊境, 不可許’。 是亦嘉謀也。 予惟對馬島, 卽豆只島也。 金中坤奴婢文記, 有豆只居接人, 則對馬島, 卽我國之境也。 何關於倭人? 其不許之, 於理不悖矣。 今倭人請之懇懇, 以我國交隣字小之義, 其不許之可乎? 況倭人以釣魚爲生, 其生亦可憫也。 向者黃喜、朴安臣以爲: ‘捕魚船, 佯若不知可也’。 其餘大臣或謂當痛禁絶。 今若不許, 則其生甚窮, 潛隱來往, 勢難禁制, 許之, 則倭人得入我地取利不可。 且成群往還, 慮有不測之患, 何以處之? 其議諸大臣以聞。"
地名: 長城 (全羅道, 都護府)
年: 1451.0

○典農少尹崔濡上言: "咸吉道, 我列聖誕生之地, 陵室所在, 其原隨從族派及三功臣等, 佐太祖, 百戰百勝, 化家爲國。 及太宗卽位, 侍衛軍士, 多本道子弟見任, 則稱: ‘親軍衛’, 給祿, 前銜則稱: ‘別軍’, 給料, 又本宮屬加別赤牌, 番上侍衛。 於是軍士及布列朝行者, 凡數百人, 故民間利害, 卽皆上聞, 今則新設五鎭, 使京中侍衛軍士, 盡赴防戍, 故侍衛京中者, 不多。 乞依列聖待遇之禮, 太祖、太宗、世宗朝, 原隨從族派、三功臣等子孫內有文武才幹者擇數百人, 敍用侍衛。 又都節制之營, 舊置鏡城, 近移古鍾城, 然吉州以北, 茂山以南, 賊路非一, 以大將而領重兵, 偏居一隅, 虛內實外, 未可也。 若賊人知重兵在北方一隅, 從東良北, 乘虛而來, 南指吉州
              西北洞、斜末洞, 東指鏡城
              朱溫洞、吾村洞、魚游澗洞、松洞等處, 突入生變, 則誰能及期救援哉? 五鎭富强, 小、大邊將, 各守其堡, 猶足禦敵。 古鍾城亦是邊地, 不必主將持重兵常居也。 又內廂人吏, 皆在鏡城、吉州, 六、七日之程, 贏糧往來, 人馬俱困, 將來可慮。 又古鍾城田土, 不足亦無魚、鹽、海、菜之利, 營屬奴婢, 無以爲生, 鏡城之人, 則已雖失農, 乞糧買賣, 猶足以生。 又吉州、富寧、鏡城屯田所出及每年春秋船稅、魚藿、鹽盆所出, 竝輸本營而用之, 若在鏡城, 則皆爲附近, 轉輸無難, 鍾城則險阻遠路, 轉輸之弊, 不貲。 又本營各色差備人, 皆以附近各鎭軍民充定, 不顧本鎭防禦, 裹糧往來, 亦爲未便。 況諸種野人, 絡繹來往, 魚、鹽、米、布等物, 備給爲難。 又春秋徵聚南道助戰軍士之時, 則營門兵備, 猶足可觀, 及其放還, 則隨營軍士孤單, 城郭似空, 野人數數來往, 必生覬覦之心, 是不可不慮也。 又鏡城則在北道各官、各鎭之中, 當賊路要衝, 表裏相持, 故國家定議, 自富居移營于此, 每當春秋主將率兵, 入于行營, 或留而防戍, 或巡行諸鎭, 以察守禦, 故賊乃畏服, 今別無大害, 輕移舊營, 民受巨弊。 臣願畢築長城後, 更議彼此利害, 姑令仍舊, 置營于鏡城。 又自吉州西北口子, 指東良北, 賊徒通行, 自古成路, 近年大、小使臣, 未知其實, 防禦亦踈。 今凡察、童倉, 逃匿作賊, 山川道路, 無不知之, 而吉州無城堡, 故倉庫、吏民, 將爲剽竊。 其附近西北口子, 乞依茂山例, 差定萬戶, 給吉州正軍一百五十名、雜色軍三百名, 使之番戍。 又吉州, 卽古之三海陽, 一道巨鎭也, 去甲寅年間, 徙州治, 然畏水災, 不卽營造。 乞移于富世坪
              城隍峯之南, 仍築東北山城、西南坪城, 以城隍峰爲主山, 則前有大野, 山川回抱, 萬世巨鎭, 軍門嚴肅矣。 又去丁巳年, 道內入居鄕戶抄定之時, 其逃亡犯罪下三道鄕吏, 皆屬于鏡城
              朱村以北新設各站之吏。 是後死罪之人, 皆蒙大赦, 獨此輩, 以父兄之故, 而子、孫、弟、姪, 永爲賤役, 冤抑莫伸。 臣以謂, 十餘年服勞賤役, 旣足懲戒, 乞竝放赦, 定爲正軍, 以補兵額, 以道內各司奴婢, 屬站吏, 若不足, 則刷下三道斜路各驛富實驛子, 入居。" 命兵曹議之。 兵曹啓: "子弟族派及功臣子孫敍用, 則已曾立法; 西北口子萬戶差定, 則因趙完璧陳言, 磨勘施行; 站吏改定, 則遷徙至重, 不可輕易行之。 但鏡城本營, 仍舊可否, 則曾據鍾城人民陳弊, 令其道訪問回報; 移吉州于冨世坪, 則更令監司、兵使, 看審便否以啓, 後擬議。" 從之。
地名: 長城 (全羅道, 都護府)
年: 1453.0

○平安道觀察使鄭而漢卒, 賜棺槨及賻米豆幷三十石、紙六十卷。 而漢爲人體貌便儇, 言語辨給, 以悅人媚世, 待人接物, 若出於誠, 人無不悅之。 嘗爲皇甫仁從事官, 監築西北兩界長城, 所至郡縣, 若得嘉果異味, 輒自將去, 巧伺仁意, 雖路中必進之。 事仁如奴隷, 仁亦愛之如己子。 由是仁薦譽於朝, 驟登宰樞, 時人謂之, 仁之鷹犬也。 西北兩界之民, 困於築城, 不能自存, 莫非由此人助之也。 國家以而漢熟知兩界之事, 自左承旨擢授是職, 至是疽發背而死, 人曰: "西北怨魂, 爲之祟也。" 又曰: "邪爲九尾, 毒則兩頭。"
地名: 長城 (全羅道, 都護府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 長城 (全羅道, 都護府)
年: 1461.0

○癸亥/初, 兀良哈三人夜入潼關長城, 詗鎭兵虛實, 僉節制使吳翰設奇邀截射二人斃之, 一人中箭遁去。 翰函其首, 報捷韓明澮, 遣從事官金壽寧馳啓, 仍陳防禦事宜。 上御交泰殿, 引見曰: "翰事可喜。 諸種野人果已歸命乎?" 壽寧對曰: "明澮初至邊, 移文沿江諸鎭, 造舟及桴, 爲渡江計, 又令諸鎭各具防牌五百, 爲屯營之備, 斡朶里等見明澮曰, ‘造舟何爲?’ 明澮曰, ‘將以師渡江。’ 密使人以其私言於斡朶里曰, ‘朝廷爲後門尙梗, 今遣韓宰相來矣, 韓宰相爲上信任, 都摠八道兵, 刑賞在手, 所至有功。 昔伐倭奴, 殄殲一島, 其降者至今賓服, 汝輩豈嘗見之耶? 韓相之至, 吾不知野人死所矣。’ 斡朶里
              馬仇音波曰, ‘彼當投順, 惟其所命。’ 居數日, 諸種野人絡繹而至, 前後來投者, 無慮數百人。 明澮語諸酋曰, ‘今聖上明斷, 順且無事, 不順則誅, 不汝饒也。 吾握重兵臨汝, 正爲此也。’ 諸酋皆叩頭謝曰, ‘諸野人聞將軍至, 便欲稽顙請命。 傷弓之鳥, 且驚曲木, 嘗傷於(態)
                〔熊〕
              者, 見黑査不覺神喪, 我輩所以未敢也。’ 明澮曰, ‘信如爾言, 且當慰安。’ 諸酋叩頭曰, ‘列星昭天, 獨太白爲光, 群臣在朝, 獨令公爲英。 聖上遣令公, 所以活我也。 惠我至此, 何敢携貳?" 上曰: "狼子野人, 惡保其必順乎?" 壽寧對曰: "臣熟觀彼人情勢, 飽則陸梁, 飢則附人。 彼見官軍日至, 勢不得不降。" 上曰: "聞爾之言, 如臨北邊。 吾有明澮, 不戰而屈人兵, 所謂賢於長城者也。" 遂賜壽寧珍膳, 命進酒。 上語中宮曰: "此人乃韓明澮從事官也。 予當宵(肝)
                〔旰〕
              北顧, 未嘗置懷, 斯人之來, 予心乃安。" 乃召都承旨金從舜謂曰: "吳翰有邊功, 壽寧詳報邊事, 可加翰一階, 招壽寧三階。" 後吏曹以壽寧無破賊功, 只加一階。
地名: 長城 (全羅道, 都護府)
年: 1464.0

○同知中樞院事金師禹卒。 師禹字勤父, 慶尙道
              尙州人, 武擧出身, 累官至僉知中樞院事, 出爲忠淸道水軍安撫處置使, 屬歲大歉, 師禹勤恤士卒, 煮海通利, 營有數年之儲, 後遞還。 又出判會寧府事, 時朝廷誅邊酋, 諸種兇怨, 聚數千人毁長城突入, 師禹挺身決鬪, 俘斬二十餘級。 命加階嘉靖, 特賜表裏, 以旌其功, 庚辰拜漢城府尹。 未還會野人犯邊, 上遣領議政申叔舟, 率諸將討之, 叔舟請留師禹與偕, 上許之。 諸軍深入, 賊乘夜犯營, 或設伏邀之, 師禹血戰殿後俘斬甚多。 以功進拜資憲知中樞院事, 賜奴婢, 轉兵曹判書, 拜平安道都節制使。 明年以疾召還, 命御醫治之, 恩顧甚厚, 遂以疾辭, 歸尙州卒, 年五十。 師禹膂力絶人, 善弓馬, 讀書通大義, 爲當時武臣最。 性淸直公正, 見人貪汚不善, 必面斥之, 人或規之不恤。 諡莊節, 勝敵志强 ‘莊’, 好廉自克 ‘節’。
地名: 長城 (全羅道, 都護府)
年: 1468.0

○昏, 兵曹參知柳子光, 詣承政院, 告入直承旨李克增、韓繼純曰: "臣有急啓事。" 克增等與子光, 進閤門外, 令承傳宦官安仲敬以啓。 上召見子光, 子光啓曰: "曩臣入直內兵曹, 南怡亦以兼司僕將入直, 怡乘昏來語臣曰: ‘世祖待吾輩, 無異於子, 今國有大喪, 人心危疑, 恐姦臣作亂, 則吾輩浪死。 當與汝盡忠, 以報世祖之恩。’ 臣答曰: ‘有何姦人爲亂?’ 怡曰: ‘金國光專政貪婪, 如此輩誅之可也。 且盧思愼甚不肖者也, 汝亦知之乎?’ 臣答曰: ‘何爲發此言?’ 今夕怡馳到臣家, 言: ‘慧星至今不滅, 汝亦見之乎?’ 臣曰: ‘不見。’ 怡曰: ‘今在天河中, 光芒俱白, 不可易見。’ 臣取《綱目》, 披示慧星見處, 註曰: ‘光芒白, 將軍逆, 二歲兵大亂。’ 怡嘆曰: ‘此亦必有應矣。’ 良久, 又曰: ‘吾欲擧事, 今主上使宣傳官, 伺察宰相家奔競者甚嚴, 宰相必厭之矣。 然於壽康宮則虛疎, 不可擧事, 必景福宮然後可也。’ 臣曰: ‘如此大事, 吾輩何能獨爲? 汝又與何人謀? 且上必久御昌德宮。’ 怡曰: ‘吾將使移景福宮。’ 臣曰: ‘何以爲之?’ 怡曰: ‘此不難。’ 仍曰: ‘此等語, 吾獨與汝言之, 汝雖告, 吾諱之, 汝必死, 吾雖告, 汝諱之, 吾必死。 此等語, 三人會則不可言也。 且世祖盡刷民丁爲兵, 民怨至深, 機不可失。 吾豪傑之士也。’ 臣欲饋酒, 辭以已醉, 不飮而去。" 上曰: "然則何以處之?" 子光對曰: "乘夜往捕, 恐或亡匿, 待天明, 令一人齎命牌召之, 則可致矣。" 上曰: "然。" 尋命曰: "何必待明?" 卽命召克增、繼純, 命繼純與入直司僕將居平君
              復, 率軍士往捕之, 又命宦官申雲偕往。 仍召入直都摠管盧思愼ㆍ康袞、兵曹參判愼承善等入侍, 命都摠府, 令軍士環甲守闕門, 以宣傳標信, 授宣傳官, 令入直衛將, 整戎器分守各所。 又令兵曹分軍士, 守都城門及城上。 命召密城君
              琛、河東君
              鄭麟趾等諸宗宰, 又令仲敬, 召德源君
              曙、永順君
              溥、右參贊尹弼商入侍。 溥啓曰: "退隔七八日間, 南怡到臣入直處, 問臣曰: ‘宗親入直, 依舊例乎?’ 臣答曰: ‘上命吾與龜城君、河城君, 卒哭前更日直宿。’ 怡曰: ‘晝則何如?’ 答曰: ‘晝則常直, 有故則出。’ 怡若有所言, 囁嚅而去。" 上曰: "必覘候也。" 繼純、復、雲, 率兼司僕朴之蕃、柳&#x251D3;、曺漢臣及衛士百餘人, 到怡家圍之, 使人持命牌, 召之甚急。 怡疑事覺, 紿以不在, 俄而怡佩劎執弓矢, 踰墻而出。 軍士捽其髮, 怡將拔劎, 軍士共縛之, 竝執妾妓卓文兒以來。 三更, 上御壽康宮後苑別殿, 召密城君
              琛、永順君
              溥、領議政浚、河城君
              鄭顯祖、河東君
              鄭麟趾、蓬原君
              鄭昌孫、高靈君、申叔舟、上黨君
              韓明澮、中樞府領事沈澮、左議政朴元亨、昌靈君
              曺錫文、左參贊金國光、兵曹判書朴仲善、右參贊尹弼商、巴山君
              趙得琳, 及思愼、袞、承善、復, 承旨、注書、兼司僕、宣傳官等入侍。 上問怡曰: "汝近日見何人, 語何事乎?" 怡對曰: "臣見辛井保, 論北方之事, 他無所言。" 又問: "汝見文致彬幾日乎?" 對曰: "見致彬有日。 臣欲陳時弊草疏, 令致彬斤正而已, 他無所言。" 又問: "昨今日中, 汝見何人乎?" 怡若不記, 茫然良久曰: "今日往李之楨家, 相與圍碁, 因言: ‘北方有事, 則國家必以我爲將, 誰可任部將者?’ 之楨曰: ‘閔叙、金堅壽、張孝孫, 皆有兼人之勇, 然孝孫在外, 堅壽已顯用, 又在外, 唯叙可也。’ 臣遂往叙家, 相與言去年居山之戰, 又言北方聲息, 敍亦論防戍之要, 因言星變事, 臣答曰: ‘星變如此, 則人物流離, 其無憂乎?’ 仍飮酒辭出。 又往柳子光家論話, 旁有書床, 取《綱目》, 覽彗星見一節, 他無所論。" 命諸宰相鞫之, 不輸情。 上命子光與怡面質, 子光呼怡, 具道怡所言。 怡始知子光來啓而驚, 以頭擊地曰: "子光素不快於臣, 故誣臣。 臣忠義之士, 平生以岳飛自許, 安有是事?" 叙適以巡將, 承召而來, 上問叙, 對曰: "怡到臣家, 語前年居山之戰, 又言北方聲息, 臣亦論北方長城之利曰: ‘皇甫仁築城當時, 以爲非, 然至今賴之。 古人有植楡柳於西山, 以防胡者, 今亦植楡柳於未築城之處, 以防野人之衝突可也。’ 怡亦陳其利害, 因言: ‘天變如此, 姦臣必起, 吾慮其必先受誅戮也。’ 臣聞之驚曰: ‘姦臣誰歟?’ 怡曰: ‘上黨君
              韓明澮。’ 臣曰: ‘何不早啓?’ 怡曰: ‘欲詳聞所爲而啓。’ 因曰: ‘此言若三人會則不可發也。’ 因飮酒醉去, 臣欲卽馳啓, 未得詳聞, 又以巡將行巡時迫, 計之未熟, 未及啓。" 下問怡, 對曰: "臣果與叙言之。 明澮嘗到臣家, 言立嫡之事, 臣知其謀亂。" 明澮避位啓曰: "臣未嘗往怡家與怡言, 請對辨。" 上曰: "此皆怡詐飾之言, 不足辨也。 卿其就坐。" 問致彬, 對曰: "向者怡以疏草, 授臣令斤正, 草今在臣家, 他無所聞。" 問之楨, 之楨對不直, 杖三十餘下, 但云: "怡言: ‘若伐兀良哈, 而以我爲將, 則誰可任衛將者?’ 臣歷言閔叙、張孝孫曰: ‘叙乃可矣。’" 問卓文兒, 對曰: "怡言近有北方聲息, 令人修甲, 又有朴自河ㆍ自田兄弟, 來治弓矢, 怡常犯夜出入, 問之則叱而不言。 嘗有康政丞至家, 怡於外廳, 相對飮酒, 又宣傳官李繼命, 率校尉五六人, 到家而去, 怡告其母曰: ‘鄭僉知崇魯, 見繼命驚惶走出。’" 又問之楨: "汝自少交南怡, 怡之所爲, 汝非不知。" 對曰: "怡以兼司僕將入番, 臣往見之, 怡讀《高麗史》, 因語曰: ‘我欲上疏, 陳佛法兵衛等事。’ 聞此言而已。 且怡嘗學《兵要》於臣, 怡之所謀, 臣實不知。" 又杖三十餘下不服, 問怡孽叔南愈, 對曰: "日者, 臣往怡家, 有金昌孫、李仲淳者先到, 相與碁奕, 射小的, 餘無聞。" 杖二十下不服。 又問怡曰: "南愈言汝射的奕碁, 汝何卒哭前射的奕碁乎?" 對曰: "臣武人也, 恐弓力將損, 與金昌孫、朴自河、李仲淳輩共射, 又與趙穎達、姜利敬射。" 上曰: "世祖之靈, 昭昭在殯殿, 汝言之以實。" 遂問移御景福宮等語何謂也。 對曰: "小臣安能使主上, 移御景福宮乎?" 命杖之, 猶不服。 明澮啓曰: "先鞫怡家奴僕, 以問常時往來之人。" 命卽拿致奴婢五六名, 一一問之, 婢莫加對曰: "近日有稱政丞者來。" 明澮問曰: "今之政丞多矣, 汝所見者誰耶?" 莫加曰: "姓名則不知, 面黑髯多之人也。" 時, 康純在坐, 避席曰: "臣欲買姜太監之家, 歷入怡家。"
地名: 長城 (全羅道, 都護府)
年: 1471.0

○長城正兵金得山擊仁政門鼓, 上遣內官問之。 得山不答曰: "必於上前陳之。" 命承政院問之, 得山曰: "前谷城縣監尹惠, 冒稱我爲奴, 盡奪我禾穀, 敢擊鼓耳。" 乃出袖中上言一張上之, 下刑曹鞫之。
地名: 長城 (全羅道, 都護府)
年: 1477.0

○永安道觀
                〔察〕
              使李克均馳啓曰: "兀良哈三十餘人, 到會寧飮酒而去, 十三人屯住長城門外, 向烟臺射之, 烟臺人亦射之, 兀良哈卽散去。 會寧鎭將卽遣人邀其歸路, 擒五人囚之。 且前此野人請還逃奴, 不得者言欲報復。" 命示政丞及兵曹判書, 僉議啓曰: "令節度使親鞫啓聞後, 更議何如?" 從之。
地名: 長城 (全羅道, 都護府)
年: 1488.0

○御經筵。 講訖, 持平金浩啓曰: "自古小人進, 則薦引同類, 布列朝廷, 結爲唇齒, 爲國大蠧。 今若用士洪, 亦必有後患矣。" 正言金崶啓曰: "臣等亦論士洪敍用及宦竪、醫流濫加爵賞之非, 未蒙兪允, 不勝缺望。" 上曰: "大妃康寧, 予甚喜幸, 欲使群臣同歡也。 玆加百官階, 宦竪、醫流侍藥內供之勞, 特加一資。 借曰: "侍藥內供乃其職分, 則自古豈有可賞者乎? 予於平日, 不敢以官爵, 濫加此輩, 今爲大妃, 特施恩典, 何過之有? 且爾等雖以士洪爲誤國小人, 予則以爲必無是理也。 今也人有過, 則臺諫、弘文館交執論請, 雖至三公, 不少假借, 雖有誤國之奸, 無所行其計矣。 若實有如此之人, 則予豈貰之乎? 且西河君侍藥之功, 何可勝言? 雖陞一秩, 於予心猶以爲未足, 故以及其子耳。 士洪旣爲功臣嫡長, 則例當錄用, 但以戊戌之罪, 擯之久矣。 今其父有大功, 不可不用其子也。" 崶曰: "元濬雖有侍藥之功, 旣陞崇祿, 則報施之典, 可謂重矣。 何必又用其有罪之子乎? 方今聖明在上, 雖有誤國之奸, 萬無誤國之理。 但一用士洪, 則後世子孫, 必遵守先王故事, 曰: ‘在某朝, 任士洪有罪, 特用之; 則今某雖有罪, 亦可用也。’ 進用小人不已, 則祖宗基業, 從此危矣, 豈不深可畏哉?" 浩曰: "元濬首唱代述, 以亂公道, 士洪犯不敬君上、不畏朝廷之罪, 熙載冒赴鄕圍, 其亂法, 皆自任家三父子始也。" 上曰: "西河君事在世宗朝, 而先王已令許通, 位至極品, 今不可(進)
                〔追〕
              論也。 且士洪上書欲明父冤, 而爾等以謂不敬君上、不畏朝廷云, 則言實過情。" 崶又啓曰: "前日, 獻納李世卿啓永安道居民三百戶別屬內需司未便事, 至今無發落, 敢稟。" 上曰: "此自祖宗朝爲然, 不可輕變也。" 崶曰: "今屬內需司良民三百戶, 各帶保人二戶, 是九百戶隱匿避役矣。 不特此也, 軍民之避重就輕者, 率多投屬, 以此軍額日耗。 自古王者無私有, 今何必耶?" 上曰: "其來已久, 不可紛更。 且內需司所屬有額數, 其數外投屬者, 刷還軍籍可也。" 左右曰: "守令等皆以爲事涉宮禁, 不敢容易爲之耳。" 崶曰: "海州居本官奴子有犯罪者, 特令全家徙邊, 自是黃海之民, 始得蘇息。 今又將永安人悉隷軍簿, 則尤善。" 不聽。 知事李克增啓曰: "惠山鎭長城外設棘城掘坎, 以防彼人往來, 臣以爲未便。 彼地廣闊, 賊路非一, 雖設險, 無益於事也。 況彼人當以德惠撫之, 不可先爲設機示疑也。 且甫花土所使野人等, 留會寧而不得入, 彼人等雖不從刷還之命, 而不與於甫花土, 其所使者, 接待何如?" 上曰: "馭戎之術, 當使權在我而使彼備我之不暇也。 若彼執其權而我乃備之不暇, 則何以爲國乎? 設險所以守國也, 豈可以今無邊警而不爲之備乎? 馭戎之術, 當使威惠幷著, 豈可先示之以弱哉? 屢降刷還諭書, 而至今不從, 是弱我也。 今若絶而不納, 則彼亦知懼, 而或有刷還之理矣。"
地名: 長城 (全羅道, 都護府)
年: 1492.0

○癸未/永安道觀察使成俊承召而來, 御宣政殿, 引見曰: "北征時, 卿甚勤苦。" 仍問民間弊瘼, 俊曰: "有何弊瘼, 但許琮爲觀察使時, 道內諸邑有父母不孝、兄弟不和、隣里不睦者, 盡令徙邊, 其或父母奴婢合執者及三度得伸後猶訴冤者, 亦論以不和, 因此民心騷擾, 請停之。" 上曰: "可。" 俊曰: "甲山、三水深遠之地, 不事防禦, 全五倫守三水, 始爲防禦之具, 城下鑿海子, 但此城狹窄, 城中居民只三十六戶。 請退築, 使容百戶。 且三水爲咸興之蔽, 若無三水, 則咸興當其賊路, 請徙邊入居。 且三水、仁昌之間, 請設鎭置萬戶, 以固防禦。" 上曰: "可。" 俊又啓曰: "慶源以下無長城, 故賊屢來犯之, 若爲萬世計, 不可不築長城。 但地多沮洳, 又無石築之爲難, 如鑿海子, 逐年開濬, 則勝於殘城矣。" 上曰: "然。" 俊又啓曰: "頃以慶興民少, 令徙民實之, 但慶興城少, 元居民亦不能容, 請退築之。 北靑乃節度使所在, 不須急築也。" 上曰: "然。" 俊又啓曰: "南道節度使, 今留鎭北靑, 距惠山四百五十餘里, 又道里艱險緩急, 何以馳赴? 請依北道例, 冬春在甲山, 夏秋在惠山, 且富寧鎭在山上, 民以無可耕之地爲患, 洪應爲體察使, 從其民願請移於山下, 臣意若設鎭山下, 則賊登山射之, 何以能敵? 請勿移, 或設於玉連堡等處。" 上曰: "可。"
地名: 長城 (全羅道, 都護府)
年: 1493.0

○戊寅/受常參, 視事。 左承旨金應箕將刑曹三覆啓本啓: "定州囚禮賓寺奴加都致、宣川官奴順同、金伊仇知從唐人
              李上佐之誘, 背本國向遼東罪, 律該斬不待時。" 右議政許琮啓曰: "平安道觀察使柳輊云: ‘順同乃其官房子, 至迷劣者也。’ 是必因加都致誘引而然也。" 工曹參判金升卿啓曰: "雖然, 罪重不可棄也。" 上曰: "雖云迷劣, 年旣十八, 不可不罪, 依法施行可也。" 司諫權俱請鞫吏曹官吏。 吏曹判書洪貴達啓曰: "雖有相避, 守令仕滿者書啓除授有前例。" 上曰: "有例則擬望何害?" 權侹啓曰: "歙谷乃內地, 不必急急築城。" 右議政許琮啓曰: "前朝之季, 江原道悉爲賊藪, 如此昇平時, 築之固善。 但以緩急之勢言之, 歙谷之城, 在所當後。" 上曰: "先築歙谷之城何耶? 其考啓。" 琮又啓曰: "義州舊城, 足以備禦, 不必退築, 但雉堞低微, 於瞻視埋沒, 加築爲便。 若先築邑城, 則前所聚石, 必盡用矣。 長城之築, 恐未就也。 姑停邑城, 先築長城何如?" 上曰: "已命兵曹判書審視矣。" 琮又啓曰: "海浪島在上國之境, 而吾民潛往來捕水牛, 立重法痛禁何如?" 上曰: "然。"
地名: 長城 (全羅道, 都護府)
年: 1495.0

○癸卯/御經筵。 大司憲李誼、大司諫成世明, 論啓鄭眉壽、宋千喜、崔世傑、嚴用善事, 不聽。 洪瀚啓: "臺諫所啓甚當。 宦官之弊, 代各有之, 不可不嚴以待之。" (季寬)
                  〔李寬〕
                
              啓: "宦官之任, 掃除而已。 其操弄國柄, 常出於人主優待耳。 朝官雖有罪, 宦官安得擅啓乎, 唐
              明皇、肅宗, 皆明主也。 厥終, 見制於高力士、李輔國。" 誼曰: "人主初以謂 ‘彼爲幺麿,’ 而終至於不可制。 用善, 自恃侍從之久, 當新政之初, 至於如此, 中外聞之, 莫不駭愕。" 王曰: "用善, 誠非, 然旣以此贖之。 不可重受罪也。" 鄭佸啓: "臺諫所啓: 宦官跋扈之漸之言, 極是。 古人云 ‘納諫諍、愛爵賞、信刑罰, 人君所當行者。 雖不止此, 而三者。 最切。" 世明曰: "佸之言, 是矣。 且人主, 於宦官宮妾, 不可不接之以嚴。 近者, 尙宮曹氏, 復其戶、良其族。 必因曹氏之啓, 而有是命也。 復戶之役, 他民代之。 是, 强者益强, 而弱者尤弱也。 國家, 近年有旱乾之災, 業去稅存。 京外百姓, 窮困極矣。 臣願諸大君復戶, 竝令除之。" 王曰: "尙宮, 非徒於予有功, 自先王朝有功故耳。 然因卿等之啓, 其族親一人, 已令還賤矣。" 佸啓: "成湯, 桑林六責曰 ‘女謁盛歟?’ 女謁, 所關大矣, 不可不愼。 頃者, 王后族親, 亦許從良。 我國, 軍功一等, 然後方許從良。 豈不重事乎? 宮人有功, 則賜物可矣。 卽位之初, 一國臣民, 莫不延頸望治。 一言、一動, 不可不愼。 古人云 ‘愼終于始。’ 始之不謹, 而能謹其終者, 鮮矣。" 瀚啓: "自古帝王, 始雖明哲, 而至於誤國者, 未有不自宦官宮妾始也。 古人云 ‘偏聽生奸; 獨任成亂。’ 宦官宮妾之言, 不可聽。" 佸曰: "臣在平安道, 聞儒生被罪, 不知其由。 儒生所言, 雖似過當, 言事之餘, 停二十一人之擧, 又謫三人于外。 古人云 ‘包容爲大。’ 臣意謂 ‘儒生之言, 包容可矣。’" 瀚曰: "其時, 臺諫、弘文館竝啓, 而不聽, 莫不缺望。" 世明曰: "儒生, 因闢佛受罪, 中外駭愕。 請速放之。" 王曰: "儒生闢佛, 則可矣, 其疏內, 兩殿遂意之言。 不知其意何在也。" 瀚曰: "臣亦不知其意。" 佸曰: "儒生, 不計事體, 隨文字, 而書之耳。" 世明曰: "上疏之言, 雖過當, 然儒生之意, 不過欲上無過擧耳。" 寬曰: "兩殿遂意之言, 臣亦未知其意。 古人云 ‘邦有道, 危言危行。’ 儒生之此言, 不過欲上動聽也。 但言之善, 則用之; 其不善者, 則棄之。 人君之量, 大矣。 頃者, 臣等以貞陵齋佛事, 啓之, 敎曰 ‘凡干佛事, 非予所知。’ 臣等聞敎, 莫不失(喜)
                〔意〕
              。 今者, 儒生以此受罪, 未知其故。" 佸曰: "平安道軍士, 在前, 分番赴防。 自辛亥年許渾生事以後, 一應軍士, 九月合番赴防, 二月而罷。 四月分番往戍, 八月而罷。 非徒軍士困疲, 其所將馬生還者, 鮮矣。 臣恐若過十年, 則平安人馬, 無遺類矣。 臣意謂 ‘冬、夏, 皆分番赴防, 使之蘇復。’ 臣到黃海道, 道內正兵等云 ‘甲士, 則六朔入番, 受祿頗優, 奉足亦多。’ 正兵, 則二朔入番, 而又依甲士之例赴防, 似爲艱苦。" 王曰: "所啓甚當。" 佸曰: "平安道軍士, 其勞疲, 倍於下三道, 其軍籍, 不可如下三道矣。 兵曹判書成俊在此, 請下問。 臣意謂 ‘兩界軍士, 須有餘力, 其餘丁, 不可盡籍軍案。’" 成俊曰: "果如佸所啓。 平安道, 則臣不知之矣, 臣知永安道之事, 艱難莫甚。 傭食之人, 如不滿意, 則轉移他家, 無有定居。 故雖雇工, 不得同戶籍。 而敬差官推刷時, 軍士, 雖有雇工, 其不付戶籍者, 盡錄軍案。 非但軍士, 旣失雇工, 將使軍戶, 亦爲有名無實之患矣。" 佸曰: "下三道之民, 力於農事, 而富實矣。 兩界, 則貧寒莫甚, 而平安道爲尤甚。" 俊曰: "兩界艱難, 雖元居百姓, 尙不能食。 李誼前以從事官, 親見之矣。" 佸曰: "兩界, 旅外正兵, 亦可無也。" 俊曰: "永安道
              吉城以北, 謂之北道; 端川以南, 謂之南道。 在辛亥, 臣爲北道節度使; 卞宗仁爲南道節度使。 在前, 軍士一年一度赴防。 宗仁, 慮彼賊, 衝突於北靑、惠山、三水、甲山之間, 使軍士, 一年四度赴防。 臣在北道, 不知其弊。 遞爲同道觀察使, 始知之。 其時, 金繼宗爲南道節度使。 臣語繼宗, 減軍士赴防番數。 繼宗亦不敢遽革前等之事, 只減一度。 一年三度赴防, 軍士, 豈能支當乎? 自北靑、惠山、三水、甲山之間, 有大嶺四、五, 甚爲險阻。 臣在本道時, 四月初五日嶺上, 草木未芽; 至嶺腰, 花始開; 至于下, 則花滿開。 如此險阻之路, 一年三度往還, 安得不至於流亡乎? 今惠山、三水、甲山之間, 皆築長城, 非復前日之虛疎。 雖一度赴防, 可矣。" 佸曰: "節度使、內地守令, 竝令赴防。 守令任重, 必須在官。 而官中之事, 一委下吏, 供饋之物轉輸之弊, 亦不貲矣。 臣意 ‘擇軍官之可者, 以爲助防將, 而勿使守令赴防, 可矣。" 世明曰: "臣在弘文館, 聞尹坦除義禁府同知, 臺諫論啓, 臣意 ‘上必從之。’ 而不允。 坦庸劣尤甚, 前爲忠淸監司, 狂妄無比。 又於巡行時, 常帶僧人。 其僧, 畜
                〔犬〕
              放鷹, 無所不至。 所居寺近處, 有女奴。 使之紡績, 多儲布穀。 故坦利其財物, 率行耳。 禁府, 非冒居之地。 請改正。" 王曰: "今無所失, 豈可無故而遞之。" 世明曰: "若敗事而後, 遞之。 則悔無及矣。" 王不答。
地名: 長城 (全羅道, 都護府)
年: 1507.0

○推官等啓曰: "李長吉多般飾辭, 不直供招, 請加刑。 昨日朴耕、金公著等, 累次刑推, 或烙刑後直招。 長吉亦窮推, 則直招矣。 且長吉之弟長城、長培等, 必有所犯, 故逃匿耳。 亦當窮極推捉。 且今觀李繼孟招辭, 與朴耕、金公著等, 招辭不同, 繼孟請竝刑推。" 昌山府院君
              成希顔獨啓曰: "繼孟姑勿刑推, 而與朴耕、金公著等面質後果然, 則刑推何如?" 上曰: "先使面質可也。 李長吉加刑, 長城、長培等, 窮極推捉。" 推官等啓曰: "李繼孟與朴耕面質時, 耕云: ‘使通于右議政、吏曹判書事, 實非繼孟所言。’ 以是觀之, 招辭不一, 請加刑朴耕, 歸一何如?" 命依所啓。 朴耕當烙刑, 潛謂繼孟曰: "使通于右議政、吏曹判書等語, 實非大憲之所言, 然余不忍烙刑, 以爲大憲言之, 乞須憐我, 如我所言, 答之何如?" 繼孟忽高聲, 向推官指朴耕言曰: "今聽此言, 則知我無罪矣。" 推官等果以爲然。 金陵副守
              金山供曰: "退計四五年間, 始與朴耕相知, 或招致書屛、簇而已, 素無交分相議事。" 永貞守
              福重供曰: 初於宜山正家, 一見朴耕。 此後耕, 數往金陵副守家, 臣亦時往相値而已, 素無交分相議事。" 李繼孟供曰: "臣以朴耕能書, 常令寫書冊題目, 相知已久, 然不頻數相從矣。 今月初生間, 朴耕偶至臣家, 許坐相話之際, 耕謂臣曰: ‘鄭眉壽賢哉。’ 臣答曰: ‘其人豈不賢乎?’ 耕曰: ‘若使眉壽爲領議政, 不亦好乎?’ 臣答曰: ‘其何以驟爲?’ 耕曰: ‘若除去時存政丞, 則可爲也。’ 臣驚起曰: ‘如此聖明之時, 汝何出狂言? 其退去。’ 耕卽出去。 此外別無他言。" 鄭眉壽供曰: "去正月初生間, 臣患疾, 招醫金公著到家, 公著曰: ‘奸細之徒, 咎柳子光、朴元宗已甚, 恐或致害。’ 臣答曰: ‘大臣有過失, 則自有朝廷之議。 如或因私憤害之, 則是盜也, 豈可乎?’ 公著不復言而退, 其後公著偶到臣家, 言曰: ‘近日往灸狂疾人趙廣輔, 廣輔狂言曰: 「欲害柳子光、朴元宗。」 臣意以爲狂言, 不攝耳以聽。 公著再言之, 臣深非之曰: ‘汝但治狂疾而已。 發狂之人, 雖父母猶言欲害, 況其他乎? 此不足數也。 其勿復言。’ 公著退去。 此等言話, 無理之甚, 故初不經意聽之。" 金勘供曰: "去正月十六七日間, 病苦招醫, 金公著到家診脈後, 言曰: ‘無賴之徒, 深非武靈、平城, 頗囂然, 疑若致害。’ 臣答曰: ‘是何等言耶? 大臣有過失, 則朝廷、臺諫當駁之。 如爾所言, 則是盜賊事也。’ 公著不復言, 臣亦病苦, 不喜言語。 有頃, 公著告辭, 臣額之而已。 其後又招公著, 到家診脈, 公著曰: ‘又有發狂人言朴、柳致害事。’ 臣以狂人所言, 益不經意而聽。" 是日趙廣輔見文瑞龜謂曰: "此文仲子也。 文仲子常謂我曰: ‘柳子光無狀小人也。 殺我師傅金宏弼, 吾常欲得武士, 潛擊之。’" 廣輔又謂柳子光曰: "汝小人, 何以得坐於此耶? 文仲子欲潛擊之, 汝知之乎? 戊午年名士, 汝何以(一綱打盡)
                〔一網打盡〕
              乎?" 又指成希顔曰: "汝無瑕宰相也。 然錄小人柳子光于勳籍, 吾不取也。" 柳子光聞之, 面色如土。 推官同議啓曰: "金陵守、永貞守等招辭, 無干於罪人, 何以爲之? 且罪人等已畢推, 請定罪。" 傳曰: "其議定罪。" 仍命放金陵守、永貞守等。 推官同議啓曰: "朴耕、金公著等謀害大臣, 以亂朝廷, 當斬。 李長吉爲朴耕、金公著隨從, 當極邊定屬。 李繼孟、柳崇祖知朴耕、金公著陰謀, 不告, 當告身盡行追奪, 遠方付處。 鄭眉壽、金勘聞金公著謀害大臣之言, 而不告, 當告身盡行追奪, 外方付處。 告者沈貞、金克成、南袞等, 當論賞。 李長吉
              碧潼爲奴, 李繼孟
              金溝付處, 柳崇祖
              茂長付處, 鄭眉壽
              忠州付處, 金勘
              淸州付處, 何如?" 命依所啓。 ‘但鄭眉壽、金勘等, 依啓罪之當矣, 然皆宰相且功臣也, 減等議啓何如? 沈貞等論賞爲當。’ 傳于政院曰: "推官論賞事, 考前例以啓。" 武靈府院君
              柳子光袖出黑扇, 微揮數度, 忽勃然作色曰: "怪乎此扇之所書也!" 指左右示所書之文, 則乃 ‘危亡立至’ 四字也。 子光再三彈指, 又嘆息曰: "吾詣闕時, 此扇出諸篋笥, 須臾不離於手, 伊誰書此耶? 怪莫甚焉。" 左右亦甚怪之。 柳子光、朴元宗等議: "鄭眉壽、金勘等, 崇品宰相, 聞言卽告可也。 若及事未發, 奸細之徒, 昏夜間潛擊臣等, 則不可說也。 以此觀之, 其爲不告尤不當。 請依前所啓, 罪之爲當。" 柳洵、柳順汀、成希顔等議: "自古大臣之有罪, 皆寬貸之。 鄭眉壽、金勘等, 聞金公著等謀害大臣之事, 不卽以告, 以此觀之, 依前所啓, 罪之當矣。 然皆功臣也, 只盡奪告身, 何如?" 傳曰: 爲大臣而不告, 罪果重焉。 依前啓, 罪之可也。" 朴元宗啓曰: "奸細之輩, 以臣爲豪侈畜妓, 臣實未安。 廢主經幸之妓, 臣若畜之, 則罪當甘受。 臣之所受丘史婢, 非廢主經幸, 擧朝皆知之。 然言之若此, 尤爲未安。" 傳曰: "卿無所失, 勿懷未安。" 又傳于推官曰: "文瑞龜始雖同謀, 然言於沈貞, 使不至於生變, 專是瑞龜之功也, 論賞爲當。" 推官僉啓曰: "上敎允當。 臣(寺)
                〔等〕
              未及啓之。 昔金礩始與成三問等同謀, 而終乃告之, 故金礩亦參功臣。 文瑞龜事, 亦與金礩相似, 論賞爲當。" 傳曰: "依金礩例, 論賞給資敍用。"
地名: 長城 (全羅道, 都護府)
年: 1510.0

○咸鏡北道節度使崔漢洪馳啓曰: "會寧城底居彼人愁隱豆及其兄士的哈、次兄阿多吾等, 爲五寸叔吾道里
              馬奴木哈所侵, 率妻子避亂, 從長城隙處而入, 願上京侍衛, 或移處南方沿邊各官居生, 若不見許, 則欲自縊而死, 不還本土。" 上命議處置之策于大臣等。 金壽童議: "愁隱豆等, 避仇來投之情, 果如所啓, 則甚爲可矜, 若强還送, 彼必失望, 似當從願。 但野人不可使居於內地, 與民雜處。 彼城底野人, 互相報復, 自是常事, 後有力弱者, 援此例皆來請居, 不可盡從其願。 一開其端, 後弊難防。 今愁隱豆等, 令邊將厚饋開諭, 還入送何如?" 柳順汀議: "愁隱豆等, 世居城底, 與我齊民無異, 今爲怨家侵毒, 欲上京侍衛, 或願移居南方, 其情似甚迫切。 若侍朝則不可輕許矣, 於南方絶島, 分置而居, 有何不可? 以近日之事觀之, 朴山同介, 以北虜, 徙居巨濟, 當倭變之時, 挺身力鬪, 功參第一。 愁隱豆, 他日報效, 安知不如朴山同介乎? 其雜處民間, 保無後日之患。" 成希顔議, 類此。 李蓀議: "愁隱豆等三兄弟, 世居會寧城底, 與吾民, 日日相從, 我邊境小大之事, 無不知之, 不應拒之, 使入隔遠胡地。 且無罪於我, 而今被無名之患於彼虜, 不得安接本土, 願爲吾氓, 情理可矜。 彼雖野人, 如非至情, 今當農務極緊之時, 安敢棄生業, 擧家來投乎? 此必不得已避患之事, 似無他疑。 臣意以爲, 來者固當不拒。 可分置於南方防禦緊處, 以助土兵, 擇其中才堪侍衛者, 許令上京從仕何如?" 上從順汀等議。 傳曰: "大臣卒, 百官會葬事, 載在《大典》, 而近無行之者, 恐遂成例。 其收議于政府。" 金壽童議: "大臣卒會葬云, 則百官似若會於葬所以葬, 然葬所隔遠, 則百官勢不得往會。 不可以葬所遠近, 而異其行禮。 依韓明澮會葬例, 各司一員, 以淡服, 就都門外, 祖送爲便。" 柳順汀議: "以《大典》
              《喪葬》條觀之, 大臣卒, 百官宜於葬所會葬。 然葬所有遠近, 若遠則會葬勢難。 旣以遠而不得會葬, 近而可會, 則禮有不同, 依月山大君, 出葬時各司一員, 就都門外, 祖送爲便。" 成希顔議, 類此。 議入, 上從之。
地名: 長城 (全羅道, 都護府)
年: 1516.0

○傳于政府、禮曺曰: "學校, 風化之源, 人君所當先務。 予以否德, 卽位以後, 務欲右文興化, 講究詳盡, 或親幸成均館, 講學取人; 或殿講, 或庭試, 以勸勵人材。 且令銓曺, 擇師長, 務久任, 至解六部之長, 俾專師誨。 又使大臣輪往, 或講或製; 時遣侍從, 饋儒生酒饌。 且試製述, 欲激振人材, 非不至矣。 然本館堂上不勤於仕, 輪次堂上亦不數往, 儒風漸頹, 士習日偸, 此由予暗昧, 不知鼓舞振作之方。 雖日與大臣, 講論興學之方, 徒歸於文具, 頓不見效, 詎勝恨哉? 予欲聞鼓舞振作之道, 未知何爲而可也。 予聞, 曩有言者曰: ‘由吏、蔭, 出仕路者, 勿許赴科擧。’ 此言似可救弊, 然竟難擧行。 予意, 大臣先遣子弟就學, 務敦經學。 凡入仕路者, 非成均、四學之儒, 勿許登仕版, 則自然就學者多也。 擇師長, 務敦心學, 不好浮華之文, 如有德行可取者, 時令館學抄啓, 銓曺量才敍用, 以勸人材似可。 予聞, 成均館、四學儒生廩供及窓戶塗褙, 甚虛疎, 此雖小事, 有司所當檢察。 近者戶曺減四學儒生之廩, 甚爲不可。 予雖欲數幸講學, 而屢行祀禮, 似亦非輕, 大臣屢往講論, 則儒者亦自務業。 且外方敎授、訓導, 詮曺不擇遣, 亦甚不可。" 又傳于政府及吏曺曰: "治國, 莫先於得人, 得其人, 則上不勞, 而百事治; 不得其人, 則上雖憂勞, 終至頹靡。 古云: ‘勞於求賢, 逸於任人。’ 人君察其大綱而已。 近觀, 百司懶不供職, 有司雖可自辨之事, 欲避人言, 類皆咨稟, 此豈逸於任人之意乎? 予觀, 近日於經筵, 多陳善言, 竟未聞有效。 玆由虛僞成風, 不務其實故也。 敦厚朴實者, 雖能治職, 反謂之庸流, 貶責居先; 輕捷利口, 不務其實者, 乃謂之正類, 如是而尙敦厚、變偸薄, 不亦難乎? 任銓衡者, 於注擬之際, 須察其人物, 敦厚純直者褒揚, 而必先擬之; 輕薄不實者, 貶抑而勿擬之, 則偸薄之風, 庶可變矣。 且文武竝用, 治國之務, 近者吏曺不喜用武臣, 此甚不可。 今三邊有釁, 武臣尤當敍用。" 又傳于政府、兵曺、知邊事宰相曰: "兩界, 我國之西北門。 自祖宗朝, 夙夜軫念, 亦嘗有大臣一二人, 以爲己任, 在平時, 無事之時, 預盡措置, 故縱有警急, 不至爲大患。 予觀近日一二小臣陳啓邊事, 大臣則未嘗有措置之事, 其於安不忘危之道, 何如? 近日兩界, 邊釁啓本日至, 南方亦似有邊釁。 擢用武臣, 足兵、足食, 今日之急務。 於經筵或曰: ‘兩界江邊, 草木斫伐, 使敵兵不得留住。’ 或曰: ‘勿移穀於他道, 而於兩界多設屯田, 爲邊將者, 亦當務節用。’ 此數策, 何者可取? 卿等商確以啓。" 已而, 上御宣政殿簷下, 引見領議政鄭光弼、左議政金應箕、右議政申用漑、禮曺判書權鈞、左贊成金詮、右贊成朴說、兵曺判書高荊山、左參贊李自健、工曺判書柳聃年、右參贊南袞、刑曺判書李長坤、左尹金錫哲、兵曺參判柳湄、吏曺參判宋千喜、海陽君
              尹熙平、嘉原君
              李長生。 光弼曰: "修學校, 今無餘蘊, 但近日儒士不居館學, 四學虛疎, 有如空舍, 此由長官不得其人也。 臣意, 依舊復久任之法, 擇師儒, 以爲學官, 使專敎誨之任, 則儒士多聚學宮矣。 不由館學而出者, 不許出仕路事, 臣恐未可行也。" 應箕曰: "合於師儒者抄五人, 使之久任, 又以閑官爲成均館同知事, 四學亦依成宗朝例, 以典籍一人爲久任, 而訓導則限去官, 勿差祭執事, 使勤謹敎誨, 則儒生自就學宮矣。" 用漑曰: "儒生不可以刑驅勢迫也, 父兄當勸就學也。 輪次堂上亦宜數往, 非但製述, 亦常講論, 可也。 四學亦有堂下輪次官, 而今則廢弛矣。 前者四學儒生有圓點者, 許赴鄕漢城試, 今亦廢之。 此雖末節, 亦勸學一事, 又擇師儒, 使之久任, 箇滿遷轉, 則自無沈滯之嘆, 而敎誨得其道矣。" 鈞曰: "長官擇有經學者, 使之久任, 則儒生亦受訓於其人, 且爲宰相者, 先遣子弟, 使之赴學, 則他人子弟, 亦從而往矣。" 詮曰: "如李得全, 頗堪敎誨者, 而時或遷轉, 不得專任矣。" 千喜曰: "師長, 固當擇用, 但人材有數, 故未能盡擇耳。" 說曰: "四學之員, 雖不能盡擇, 然擇除一二人, 而久任, 則敎養有素矣。" 光弼曰: "金世弼, 合於師表, 而今爲外任; 方有寧, 今爲臺諫, 此亦合於師儒者也。" 上曰: "擇之不精, 且不久任, 是誠不可。 大臣會議, 選擇師儒, 可也。" 應箕曰: "館學儒生, 本有額數。 古有童蒙訓導, 此禮曺之所當檢也。 外方村落, 亦置學長, 可也。" 鈞曰: "訓導、敎授勤於敎誨者, 須褒奬, 可也。" 自健曰: "治國, 當以興學爲急, 三代之學, 皆所以明人倫也。 人倫明於上, 小民親於下, 以其敎之有素矣。 今也, 宰相子弟不赴館學, 故儒生亦不居館, 專由長官不勤敎誨而然也。 宜擇師儒之官, 使之勤於敎誨也。 儒生所饋, 戶曺請減省, 大謬矣。" 袞曰: "學校事, 不可徒以法令驅迫, 當優游涵養, 而歸於變化也。" 光弼曰: "進用敦厚之人, 而貶降輕薄者, 可也, 但恐悃愊無華者, 未得見用也。 不用武臣之意, 臣曾啓之矣。 此, 無他, 用武臣之地不多, 只有都摠府、訓鍊院、部將、宣傳官而已。" 荊山曰: "武人則兵曺只因其來歷用之, 未能詳知其敦厚與輕薄也。" 千喜曰: "輕薄之人, 或有能於職事; 敦厚之人, 或有暗於行事者, 知人固難矣。" 上曰: "吏曺, 不多用武臣, 此, 不可也。" 光弼曰: "北道兵使啓本以爲: ‘住張哈欲我國勿許巨叱耳入于長城內。’ 臣未知巨叱耳果可卽入長城內也。 住張哈之意謂, 必巨叱耳言于我國, 故如是耳。 巨叱耳雖入長城, 不可捕給也。 若捕給, 則城底人, 皆不信我國也。 此則住張哈欲試觀我國所爲而然也, 我國則當挫抑之, 今雖挫抑, 豈便生事? 但於莽哈奴之來告也, 邊將當使之語住張哈曰: ‘莽哈之罪甚大, 爾何以南乃、巨叱耳爲言乎? 爾將何爲耶?’ 以此答之可也, 不可無答辭。" 荊山曰: "臣嘗觀, 野人若有相侵之事, 則不爲之備, 而逃避者例也。 今巨叱耳逃入長城, 或匿他處, 住張哈必以爲我國許之入也。 若住張哈逐巨叱耳, 入于長城, 則宜不饒而制之。 臣意, 住張哈迄今不娶其兄莽哈之妻者, 恐莽哈生還也, 其意非實欲報復也。 今觀啓本, 無答辭, 當作答辭, 而諭邊將也。" 光弼曰: "邊將宜詰之曰: ‘何以云: 「勿許入長城內乎?」’ 則可也, 而今無答辭。" 用漑曰: "住張哈每爲橫逆之辭, 而移入彼地, 此則恐莽哈之生還, 故若爲報復之計, 又以虛聲, 恐動我國也。 巨叱耳來入長城, 若捕給, 則是陷於其術中矣。 今當詰問其所言之意, 而或令鎭將深責之, 則可知其情, 且不敢陵犯我國矣。" 長坤曰: "若逐巨叱耳, 而入我長城, 則在當問罪, 不可置也。 胡人被鬪, 而率妻子來投長城, 乃例也, 且巨叱耳, 服我國者也。 若捉給住張哈, 則六鎭胡人皆離叛矣。" 袞曰: "臣意黃衡失之矣。
                【衡, 時爲北道兵使。】
              此乃利害判然者, 不宜捉給, 亦不須取稟也。"